《赠金万户抵京袭职》
明代·韩殷

青春公子气横秋，十五辞家赋壮游。云里蓬莱朝魏阙，月中笳鼓梦梁州。

豹韬早遂承家计，龙剑长怀报国忧。炎海只今烽火息，好销金甲事春畴。

作者简介：明广东番禺人，字阜民，号雪鸿。景泰五年进士。历仕至刑部郎中。能伸理冤屈，不避权要，人称韩铁笔。尝与给事中白莹赴福建治御史朱荣之狱，守正不阿。有《雪鸿稿》。